Okvir za državno pomoč ladjedelništvu

(2003/C 317/06)

1. UVOD

1. Od zgodnjih sedemdesetih let 20. stoletja je za državno pomoč ladjedelništvu veljala vrsta posebnih režimov Skupnosti. V primerjavi z industrijskimi sektorji, za katere ne veljajo specifična pravila, režimi, ki se uporabljajo v ladjedelniškem sektorju, vsebujejo mešanico strožjih in blažjih določb. Ta okvir določa nova pravila za ocenjevanje državne pomoči ladjedelništvu po izteku Uredbe Sveta (ES) št. 1540/98 z dne 29. junija 1998 o uvedbi novih pravil za ladjedelništvo [1] z dne 31. decembra 2003.

2. Namen tega okvira je v največji možni meri odpraviti razlike med pravili, ki se uporabljajo za ladjedelniško industrijo, in tistimi, ki se uporabljajo za druge industrijske sektorje, in s tem poenostaviti politiko Komisije na tem področju in jo narediti bolj transparentno z razširitvijo splošnih horizontalnih določb na ladjedelniški sektor.

3. Kljub temu se Komisija zaveda, da se morajo nekateri specifični dejavniki, ki vplivajo na ladjedelniški sektor odražati v politiki Komisije glede nadzora državnih pomoči. Ti dejavniki zajemajo:

(a) presežne zmogljivosti, nizke cene in izkrivljanje trgovine na svetovnem ladjedelniškem trgu;

(b) naravo ladij kot zelo veliko in investicijsko blago, se povečuje verjetnost, da državno podprti krediti izkrivljajo konkurenco;

(c) dejstvo, da je ureditev Svetovne trgovinske organizacije (STO) v zvezi z nepošteno trgovino težko uporabiti v ladjedelniškem sektorju;

(d) obstoj sporazumov v okviru Organizacije za gospodarsko sodelovanje in razvoj (OECD) za ladjedelniški sektor, namreč Dogovor OECD o smernicah za uradno podprte izvozne kredite iz leta 1998 z njegovim Sektorskim sporazumom o izvoznih kreditih za ladje, ki se uporablja v Skupnosti v skladu z Odločbo Sveta 2001/76/ES z dne 22. decembra 2000, ki je nadomestila Odločbo z dne 4. aprila 1978 o uporabi nekaterih smernic na področju uradno podprtih izvoznih kreditov [2].

4. Komisija priznava, da so se v okviru OECD lotili dela z namenom nadomestiti Sporazum o spoštovanju normalnih konkurenčnih pogojev v industriji gradnje in popravila ladij iz leta 1994 [3], ki še ni začel veljati. Namen tega okvira nikakor ni vplivati na izid tega dela in okvir se lahko pregleda v luči dogovora z OECD.

5. V luči teh posebnih značilnosti so cilji tega okvira, poleg poenostavitve pravil, ki se uporabljajo:

(a) spodbujati večjo učinkovitost in konkurenčnost ladjedelnic Skupnosti, zlasti s spodbujanjem inovativnosti;

(b) omogočiti zmanjšanje zmogljivosti, ki ekonomsko niso sposobne preživeti, kjer je to potrebno;

(c) spoštovati veljavne mednarodne obveznosti na področju izvoznih kreditov in razvojne pomoči.

6. Za dosego teh ciljev ta okvir določa specifične ukrepe v zvezi s pomočjo za inovacije, pomočjo za zaprtje, izvoznimi krediti, razvojno pomočjo in regionalno pomočjo.

7. Zaradi nekaterih lastnosti je ladjedelništvo edinstveno in drugačno od drugih industrij, na primer zaradi kratkih proizvodnih serij, velikosti, vrednosti in kompleksnosti proizvedenih enot ter dejstva, da se prototipi navadno uporabljajo komercialno. Zaradi tega je ladjedelništvo edini sektor, ki je upravičen do pomoči za inovacije. Investicijska pomoč za inovacije je bila uvedena z Uredbo (ES) št. 1540/98 in naj bi bila odobrena samo v ustrezno utemeljenih primerih kot spodbuda tehnološkemu tveganju. Vendar izvajanje te določbe ni bilo zadovoljivo. Velja, da edinstvene značilnosti ladjedelniške industrije upravičujejo ohranitev pomoči za inovacije za specifičen sektor. Zato je namen tega okvira izboljšati podporo inovativnosti ob upoštevanju predvsem težav pri uporabi prejšnje določbe.

8. Komisija lahko šteje, da je pomoč gradnji, popravilu in predelavi ladij združljiva s skupnim trgom samo, če je v skladu z določbami tega okvira.

9. Ta okvir ne vpliva na začasne ukrepe, uvedene z Uredbo Sveta (ES) št. 1177/2002 z dne 27. junija 2002 o začasnem defenzivnem mehanizmu za ladjedelništvo [4].

2. OPREDELITVE

10. Za namene tega okvira se uporabljajo naslednje opredelitve:

(a) "gradnja ladij" pomeni gradnjo morskih trgovskih plovil na lastni pogon v Skupnosti;

(a) "popravilo ladij" pomeni popravilo ali remont morskih trgovskih plovil na lastni pogon v Skupnosti;

(c) "predelava ladij" pomeni predelavo morskih trgovskih plovil na lastni pogon z najmanj 1000 bruto registrskimi tonami v Skupnosti, pod pogojem, da predelava zajema korenite spremembe plana tovora, trupa, pogonskega sistema ali prostorov za nastanitev potnikov;

(d) "morska trgovska plovila na lastni pogon" pomeni:

(i) plovila, ki imajo najmanj 100 bruto registrskih ton in se uporabljajo za prevoz potnikov in/ali blaga,

(ii) plovila, ki imajo najmanj 100 bruto registrskih ton, za opravljanje specializiranih storitev (na primer, plavajoči bagerji ali ledolomilci),

(iii) vlačilci z najmanj 365 kW,

(iv) ribiška plovila z najmanj 100 bruto registrskimi tonami, glede na izvozne kredite in razvojno pomoč, če so v skladu z Dogovorom OECD o smernicah za uradno podprte izvozne kredite iz leta 1998 in z njegovim Sektorskim sporazumom o izvoznih kreditih za ladje ali s katerim koli sporazumom, ki spreminja ali nadomešča enega ali drugega, ter s pravili Skupnosti, ki veljajo za državno pomoč v sektorju ribištva in vodne kulture,

(v) nedokončani trupi plovil iz točk (i) do (iv), ki plavajo in se lahko premikajo.

Za namene zgoraj navedenega "morsko plovilo na lastni pogon" pomeni plovilo, ki ima zaradi stalnega pogona in krmiljenja vse značilnosti samoplovnosti na odprtem morju. Vojaška plovila (t.j. plovila, ki so v skladu s svojimi osnovnimi strukturnimi značilnostmi in sposobnostmi specifično namenjena izključni uporabi za vojaške namene, kot so vojne ladje in druga plovila za napadalne in obrambne akcije) in spremembe ali dodatki drugim plovilom izključno za vojaške namene se izvzamejo, pod pogojem, da morebitni ukrepi ali prakse v zvezi s takimi plovili, spremembe ali dodatki niso prikrita dejanja v korist trgovskemu ladjedelništvu v neskladju s pravili o državni pomoči;

(e) "povezani subjekt" je katera koli fizična ali pravna oseba, ki:

(i) ima v lasti ali obvladuje podjetje, ki se ukvarja z gradnjo, popravilom ali predelavo ladij, ali

(ii) jo posredno ali neposredno, prek lastniškega deleža ali drugače, ima v lasti ali jo obvladuje podjetje, ki se ukvarja z gradnjo, popravilom ali predelavo ladij.

Šteje se, da do obvladovanja pride, ko ima oseba ali podjetje, ki se ukvarja z gradnjo, popravilom ali predelavo ladij, v lasti ali obvladuje več kot 25 % delež v drugi ali obratno;

(f) "pomoč" pomeni pomoč v smislu člena 87(1) Pogodbe o ustanovitvi Evropske skupnosti, vključno z ukrepi, kot so krediti, garancije in davčne ugodnosti.

3. DOLOČBE, KI SE UPORABLJAJO

3.1 Področje uporabe

11. Pomoč ladjedelništvu zajema pomoč kateri koli ladjedelnici, povezanemu subjektu, ladjarju ali tretji stranki, neposredno ali posredno odobreno za gradnjo, popravilo ali predelavo ladij.

3.2 Uporaba horizontalnih določb

12. V skladu s splošnim načelom se lahko pomoč ladjedelništvu odobri skladno s členoma 87 in 88 Pogodbe ter vso zakonodajo in ukrepi, sprejetimi na podlagi tega, vključno z naslednjimi določbami:

(a) Uredba Sveta (ES) št. 659/1999 z dne 22. marca 1999 o določitvi podrobnih pravil za uporabo člena 93 Pogodbe ES [5];

(b) Uredba Komisije (ES) št. 68/2001 z dne 12. januarja 2001 o uporabi členov 87 in 88 Pogodbe ES pri pomoči za usposabljanje [6];

(c) Uredba Komisije (ES) št. 69/2001 z dne 12. januarja 2001 o uporabi členov 87 in 88 Pogodbe ES pri de minimis pomoči [7];

(d) Uredba Komisije (ES) št. 70/2001 z dne 12. januarja 2001 o uporabi členov 87 in 88 Pogodbe Evropske skupnosti pri pomoči za majhna in srednje velika podjetja [8];

(e) Uredba (ES) št. 1177/2002;

(f) Smernice Skupnosti o državni pomoči za reševanje in prestrukturiranje podjetij v težavah [9];

(g) Smernice Skupnosti o državni pomoči za varstvo okolja [10]; in

(h) Okvir Skupnosti za državno pomoč za raziskave in razvoj [11].

3.3 Specifične določbe

13. Za splošno načelo iz oddelka 3.2 veljajo naslednje izjeme, ki so upravičene zaradi specifičnih dejavnikov iz oddelka 1.

3.3.1 Pomoč raziskavam, razvoju in inovativnosti

14. Pomoč, odobrena za kritje stroškov podjetij, ki se ukvarjajo z gradnjo, popravilom ali predelavo ladij, za raziskovalne in razvojne projekte, se lahko šteje za združljivo s skupnim trgom, če je v skladu s pravili iz Okvira Skupnosti za državno pomoč za raziskave in razvoj ali z dogovori, ki nasledijo ta okvir.

15. Pomoč, odobrena za inovacije v obstoječih ladjedelnicah, kjer se ladje gradijo, popravljajo ali predelujejo, se lahko šteje za združljivo s skupnim trgom do največje intenzivnosti pomoči 20 % bruto, pod pogojem, da:

(a) se nanaša na industrijsko uporabo inovativnih proizvodov in postopkov, t.j. tehnološko novih ali znatno izboljšanih proizvodov in postopkov v primerjavi z zadnjim stanjem tehničnega razvoja v tej industriji v Skupnosti, pri katerih je prisotno tveganje tehnološkega ali industrijskega neuspeha;

(b) je pomoč omejena na podporo stroškom pri investicijah, oblikovanju, projektiranju in preizkušanju, ki so povezani neposredno in izključno z inovativnim delom projekta. Izjemoma lahko obstaja upravičenost do dodatnih proizvodnih stroškov, ki so nujno potrebni za ovrednotenje tehnološke inovacije, pri čemer morajo biti omejeni na najmanjši možni znesek.

3.3.2 Pomoč za zaprtje

16. Pomoč za kritje normalnih stroškov zaradi popolnega ali delnega zaprtja ladjedelnice, kjer se ladje gradijo, popravljajo ali predelujejo, se lahko šteje za združljivo s skupnim trgom, pod pogojem, da je posledično zmanjšanje zmogljivosti resnično in nepreklicne narave.

17. Stroški, pri kateri obstaja upravičenost do pomoči iz odstavka 16, so:

(a) plačila presežnim delavcem ali predčasno upokojenim;

(b) stroški svetovanja delavcem, ki so presežni ali predčasno upokojeni, vključno s plačili s strani ladjedelnic z namenom omogočiti ustanovitev majhnih podjetij, neodvisnih od zadevnih ladjedelnic in z dejavnostmi, ki niso zlasti ladjedelništvo;

(c) plačila delavcem za poklicno usposabljanje;

(d) stroški za preureditev ladjedelnic, njenih zgradb, instalacij in infrastrukture za uporabo, ki ni ladjedelništvo.

18. Poleg tega se lahko v primeru podjetij, ki popolnoma prenehajo z gradnjo ladij, popravilom ladij in predelavo ladij, štejejo za združljive s skupnim trgom naslednji ukrepi:

(a) pomoč v znesku, ki ne presega višje od naslednjih dveh vrednosti, kakor sta določeni v poročilu neodvisnega svetovalca: preostala knjižna vrednost instalacij ali diskontirani dobiček iz poslovanja, ki se lahko pridobi v zamišljenem obdobju treh let, zmanjšana za morebitne ugodnosti, ki jih ima podjetje, kateremu je pomoč namenjena, zaradi zaprtja instalacij;

(b) pomoč, kot so posojila ali garancije za posojila za obratni kapital, potreben, da omogoči podjetju dokončati nedokončana dela, pod pogojem, da se to omeji na najmanjšo potrebno raven in da je znaten del dela že opravljen.

19. Podjetja, ki prejmejo pomoč ob delnem zaprtju, niso smela prejeti v zadnjih 10 letih pomoči za reševanje ali prestrukturiranje. Če je preteklo že več kot 10 let odkar je bila odobrena pomoč za reševanje ali prestrukturiranje, Komisija dovoli pomoč ob delnem zaprtju samo v izjemnih in nepredvidljivih okoliščinah, za katere družba ni imela vpliva.

20. Znesek in intenzivnost pomoči morata biti upravičena z obsegom zaprtja ob upoštevanju strukturnih problemov zadevne regije in, v primeru preureditve v druge industrijske dejavnosti, zakonodaje in pravil Skupnosti, ki se uporabljajo za te nove dejavnosti.

21. Da bi ugotovili, ali je zapiranje, za katerega je prejela pomoč, resnično nepreklicno, zadevna država članica zagotovi, da bo ladjedelnica zaprta vsaj 10 let.

3.3.3 Pomoč pri zaposlovanju

22. Pomoč, odobrena za odpiranje delovnih mest ter za zaposlovanje prikrajšanih in invalidnih delavcev ali za kritje dodatnih stroškov za zaposlitev prikrajšanih in invalidnih delavcev v podjetjih, ki se ukvarjajo z gradnjo, popravilom ali predelavo ladij, se lahko šteje za združljivo s skupnim trgom, če je v skladu s bistvenimi pravili iz Uredbe Komisije (ES) št. 2204/2002 z dne 12. decembra 2002 o uporabi členov 87 in 88 Pogodbe o ES za državne pomoči na področju zaposlovanja [12].

3.3.4 Izvozni krediti

23. Pomoč ladjedelništvu v obliki državno podprtih kreditov, odobrenim nacionalnim in nenacionalnim ladjarjem ali tretjim osebam za gradnjo ali predelavo plovil, se lahko šteje za združljivo s skupnim trgom, če je v skladu s pogoji Dogovora OECD o smernicah za uradno podprte izvozne kredite iz leta 1998 in z njegovim Sektorskim sporazumom o izvoznih kreditih za ladje ali morebitnimi kasnejšimi pogoji, ki so določeni v takem dogovoru ali nadomeščajo tak dogovor.

3.3.5 Razvojna pomoč

24. Pomoč v zvezi z gradnjo in predelavo ladij, odobrena kot razvojna pomoč državi v razvoju, se lahko šteje za združljivo s skupnim trgom, če je v skladu s pogoji, določenimi za ta namen v Dogovoru OECD o smernicah za uradno podprte izvozne kredite iz leta 1998 in v njegovem Sektorskem sporazumu o izvoznih kreditih za ladje, ali morebitnimi kasnejšimi pogoji, ki so določeni v takem dogovoru ali nadomeščajo tak dogovor.

25. Komisija bo preverila zadevno razvojno vsebino predložene pomoči, da je pomoč potrebna in da sodi na področje uporabe Dogovora OECD o smernicah za uradno podprte izvozne kredite iz leta 1998 in njegovega Sektorskega sporazuma o izvoznih kreditih za ladje ali morebitnih kasnejših pogojev, ki so določeni v takem dogovoru ali nadomeščajo tak dogovor. Ponudba razvojne pomoči mora biti na voljo za različne ladjedelnice. V obsegu, v katerem se uporabljajo pravila Skupnosti glede javnih naročil, morajo biti postopki za oddajo javnih naročil z njimi skladni.

3.3.6 Regionalna pomoč

26. Regionalna pomoč gradnji, popravilu ali predelavi ladij se lahko šteje za združljivo s skupnim trgom samo, če so izpolnjeni naslednji pogoji:

(a) pomoč mora biti odobrena za investicije v nadgradnjo ali posodobitev obstoječih ladjedelnic, ki niso v zvezi s finančnim prestrukturiranjem zadevnih ladjedelnic, z namenom izboljšati produktivnost obstoječih instalacij;

(b) v regijah iz člena 87(3)(a) Pogodbe in skladno s karto, ki jo odobri Komisija za vsako državo članico za odobravanje regionalne pomoči, intenzivnost pomoči ne sme preseči 22,5 %;

(c) v regijah iz člena 87(3)(c) Pogodbe in skladno s karto, ki jo odobri Komisija za vsako državo članico za odobravanje regionalne pomoči, intenzivnost pomoči ne sme preseči 12.5 % ali veljavne zgornje meje regionalne pomoči, kar je nižje;

(d) pomoč mora biti omejena na podporo upravičenih stroškov, kot je to določeno v veljavnih smernicah Skupnosti glede regionalne pomoči.

4. OBVEZNOST PRIGLAŠANJA

27. Komisija mora biti obveščena o vseh načrtih za odobritev nove pomoči gradnji, popravilu ali predelavi ladij kot sheme ali kot individualne pomoči, ki ni v okviru sheme, razen če so izpolnjeni pogoji iz ene od uredb, s katerimi so nekatere kategorije državne pomoči izvzete iz zahtevane predhodne obvestitve.

5. SPREMLJANJE

28. Države članice Komisiji predložijo letna poročila o vseh obstoječih programih pomoči v skladu s pravili iz Uredbe (ES) št. 659/1999 in njenih izvedbenih določb.

6. POMOČ IZ RAZLIČNIH VIROV, KI SE PREKRIVA

29. Zgornje meje pomoči iz tega okvira se uporabljajo ne glede na to, ali se zadevna pomoč v celoti ali delno financira iz državnih virov ali virov Skupnosti. Pomoč, odobrena v skladu s tem okvirom, se ne sme kombinirati z drugimi oblikami državne pomoči v smislu člena 87(1) Pogodbe ali z drugimi oblikami financiranja Skupnosti, katerih kumulacija bi privedla do intenzivnosti pomoči, višje od tiste iz teh smernic.

30. Če pomoč služi različnim namenom in zadeva iste upravičene stroške, se uporabi najugodnejšo zgornjo mejo pomoči.

7. UPORABA TEGA OKVIRA

31. Ta okvir se uporablja od 1. januarja 2004 do najkasneje 31. decembra 2006. V tem obdobju ga lahko Komisija revidira, zlasti v luči mednarodnih obveznosti Skupnosti.

[1] UL L 202, 18.7.1998, str. 1.

[2] UL L 32, 2.2.2001, str. 1. Odločba, kakor je bila spremenjena z Odločbo 2002/634/ES (UL L 206, 3.8.2002, str. 16).

[3] UL C 375, 30.12.1994, str. 1.

[4] UL L 172, 2.7.2002, str. 1.

[5] UL L 83, 27.3.1999, str. 1.

[6] UL L 10, 13.1.2001, str. 20.

[7] UL L 10, 13.1.2001, str. 30.

[8] UL L 10, 13.1.2001, str. 33.

[9] UL C 288, 9.10.1999, str. 2.

[10] UL C 37, 3.2.2001, str. 3.

[11] UL C 45, 17.2.1996, str. 5.

[12] UL L 337, 13.12.2002, str. 3.

--------------------------------------------------